เสรีพันธมิตรดาวเคราะห์

คำขวัญ: "อิสระ, อธิปัตย์, อัตตาณัติ, เกียรติศักดิ์" ("Liberty, Sovereignty, Automomy, Dignity")

## ข้อมูลทั่วไป

### ผู้รับช่วง

รัฐบาลอิสระเอลฟาซีล

**เสรีพันธมิตรดาวเคราะห์** เป็นรัฐชาติในระบอบสาธารณรัฐประชาธิปไตยซึ่งก่อตั้งขึ้นโดยผู้หลบหนีจากจักรวรรดิกาแล็กซี สถาปนาในปีอวกาศที่ 527 ตรงกับปีจักรวรรดิที่ 218 โดยกองเรืออพยพของเหงียน กิม เหือ ในบริเวณแขนคนยิงธนูของกาแล็กซี ตราแผ่นดินเป็นรูปดาวเพนตากอน ดาวหลักและดาวเคราะห์ที่มีประชากรมากสุดคือไฮเนสเซิน ดาวเคราะห์ที่มีประชากรรองมาคือเตร์เนเซิน

## การเมืองการปกครอง

เสรีพันธมิตรดาวเคราะห์ถือเป็นหนึ่งในสองรัฐชาติหลักของมนุษยชาติ ปกครองด้วยระบอบสาธารณรัฐประชาธิปไตยในระบบรัฐสภาในรูปแบบของรัฐเดียว (unitary state) การปกครองถูกแบ่งออกเป็นการปกครองส่วนกลาง และการปกครองส่วนภูมิภาค โดยมีคณะมนตรีสูงสุดทำหน้าที่เป็นฝ่ายบริหาร ประธานคณะมนตรีสูงสุดถือเป็นประมุขแห่งรัฐ ประธานคณะมนตรีสูงสุดมาจากการลงมติของที่ประชุมรัฐสภา

ระหว่างปีอวกาศที่ 527 ถึงปีอวกาศที่ 640 เสรีพันธมิตรดาวเคราะห์มีความมั่นคงแข็งแกร่งด้วยระบอบประชาธิปไตยในอุดมคติ อย่างไรก็ตาม ในระหว่าง 150 ปีของมหาสงครามกับจักรวรรดิ การเมืองตามอุดมคติของเสรีพันธมิตรก็ค่อยๆเสื่อมถอยลง อุดมการณ์ของไฮเนสเซินค่อยๆถูกลืม จนกลายเป็นระบอบมวลชนาธิปไตย (mobocracy)

รัฐบาลเสรีพันธมิตรพุ่งเป้าหมายหลักไปที่การโค่นล้มจักรวรรดิและปลดปล่อยมนุษยชาติจากระบบที่เขาเรียกว่า "เผด็จการทรราช" นักการเมืองที่ยังยึดถืออุดมการณ์ของอาร์เลอ ไฮเนสเซิน ถูกกีดกันไม่ให้มีส่วนในการตัดสินใจสำคัญๆ

## ประวัติศาสตร์

### การอพยพและตั้งถิ่นฐาน

จุดกำเนิดของเสรีพันธมิตรเริ่มขึ้นในปีอวกาศที่ 473 เมื่ออาร์เลอ ไฮเนสเซิน นักสาธารณนิยมหนุ่มซึ่งถูกใช้แรงงานทาสที่ดาวเยือกแข็งอัลแทร์ 7 ได้ทำการอพยพหนีครั้งใหญ่พร้อมกับบรรดาสหายของเขา พวกเขาได้แอบสร้างเรือเดินอวกาศขนาดยักษ์ที่ชื่อว่า *อิออน ฟาเซคัธ* ซึ่งสร้างก้อนน้ำแข็งแห้งมหึมาขนาด 122 กิโลเมตร ไฮเนสเซินกับพวก 400,000 คนได้หลบฟนีจากดาวอัลแทร์ 7 ถือเป็นจุดเริ่มต้นของการเดินทางที่ขนานนามว่า "การยาตราหมื่นปีแสง"

หลังสลัดพ้นจากหูตาของจักรวรรดิ พวกเขาหลบซ่อนอยู่ภายใต้พื้นผิวของดาวไร้นามดวงหนึ่งและเริ่มก่อสร้างกองเรืออพยพข้ามดวงดาวขนาด 80 ลำ แล้วจึงเริ่มสำรวจแล้วไปยังส่วนลึกของกาแล็กซี พวกเขาค้นพบระเบียงอีเซอร์โลนและสามารถข้ามไปยังแขนคนยิงธนู อย่างไรก็ตาม ในระหว่างการเดินทางอันยาวไกลนี้ ไฮเนสเซินเสียชีวิตจากอุบัติเหตุ เพื่อนรักของเขาเหงียน กิม เหือ จึงรับช่วงขึ้นเป็นผู้นำต่อ ท้ายที่สุด ในปีอวกาศที่ 527 หลังพเนจรมากว่าครึ่งศตวรรษ พวกเขาก็ค้นพบดาวที่เอื้อต่อการอยู่อาศัยในระบบดาวบาอลัต พวกเขาตั้งชื่อดาวเคราะห์ดวงนี้ว่าไฮเนสเซินเพื่อเป็นอนุสรณ์แก่ผู้นำผู้ล่วงลับ พลเมืองรุ่นแรกสุดจำนวน 160,000 คนได้ร่วมมือกันสถาปนาเสรีพันธมิตรขึ้น และนำระบบปีอวกาศกลับมาใช้ใหม่ รัฐบาลเสรีพันธมิตรพัฒนาประเทศได้อย่างรวดเร็ว อัตราการเกิดและจำนวนประชากรเพิ่มสูงขึ้น การสร้างชาติเป็นไปอย่างเป็นระเบียบเรียบร้อย อย่างไรก็ตาม ความรุดหน้าของเสรีพันธมิตรดำเนินมาถึงจุดเปลี่ยนเมื่อถูกจักรวรรดิค้นพบในปีอวกาศ 640

### มหาสงคราม

จักรวรรดิค้นพบการดำรงอยู่ของเสรีพันธมิตรดาวเคราะห์เมื่อปีอวกาศที่ 640 จักรวรรดิไม่ยอมรับว่าเสรีพันธมิตรดาวเคราะห์เป็นประเทศ และประกาศให้อีกฝ่ายเป็นเพียงกลุ่มกบฏชายแดน เสรีพันธมิตรดาวเคราะห์เผชิญการรุกรานโดยกองเรือของแกรนด์ดยุกแฮร์แบร์ท อย่างไรก็ตาม กองทัพเสรีพันธมิตรดาวเคราะห์ภายใต้การนำของนายพลเผ่า หลิน สามารถคว้าชัยชนะอย่างขาดลอยเหนือกองทัพจักรวรรดิที่มีจำนวนมากกว่าในยุทธการดากอน

ในช่วงที่ถูกจักรวรรดิค้นพบ เสรีพันธมิตรมีประชากรเพียง 150 ล้านคน เมื่อข่าวการดำรงอยู่ของเสรีพันธมิตรและข่าวความพ่ายแพ้ของจักรวรรดิแพร่ไปในเขตแดนจักรวรรดิ ก็ทำให้เกิดคลื่นฝูงชนมหาศาลหลั่งไหลอพยพเข้าสู่เสรีพันธมิตร ประชากรของเสรีพันธมิตรเติบโตอย่างก้าวกระโดด ในปีอวกาศที่ 798 มีประชากรราว 13,000 ล้านคน

13 พฤษภาคม ปีอวกาศที่ 796 กองเรือที่ 13 ในบัญชาของพลตรีหยางเหวินหลี่ ประสบความสำเร็จในการเข้าบุกยึดปราการอีเซอร์โลน ซึ่งเป็นฐานหน้าของกองทัพจักรวรรดิในระเบียงอีเซอร์โลน ที่ผ่านมา เสรีพันธมิตรมีความพยายามในการยึดครองปราการอีเซอร์โลนถึงหกครั้ง ซึ่งจบลงด้วยความล้มเหลวทุกครั้ง

### การรุกรานจักรวรรดิ

*บทความหลัก การรุกรานจักรวรรดิกาแล็กซี*
แม้การพิชิตอีเซอร์โลนเป็นที่ชื่นชมยินดีในเสรีพันธมิตร แต่ก็แบ่งแยกประชาชนออกเป็นสองฝ่าย คือฝ่ายที่เห็นควรให้ทำสงครามต่อเพื่อล้มล้างจักรวรรดิซึ่งเป็นข้างมาก กับฝ่ายที่ต้องการยุติสงครามซึ่งเป็นข้างน้อย คณะมนตรีสูงสุดภายใต้นายรอยัล แซนฟอร์ด ได้ประชุมและลงมติให้ทำการรุกรานจักรวรรดิ ปฏิบัติการรุกรานเริ่มขึ้นเมื่อสิงหาคม ปีอวกาศ 796 ทั้งที่ไม่ได้มีการเตรียมการและวางแผนดี และจบลงด้วยความพ่ายแพ้ครั้งใหญ่ที่สุดนับแต่ก่อตั้งประเทศ กองทัพสูญเสียเรือรบเกือบ 140,000 ลำและสูญเสียทหารราว 20 ล้านคน

### รัฐประหารและสงครามกลางเมือง

การทุจริตฉ้อฉลของรัฐบาลเสรีพันธมิตรตลอดสิบกว่าปีที่ผ่านมาสร้างความไม่พอใจให้แก่บุคลากรกองทัพมาตลอด รัฐบาลขาดความกระตือรือร้นที่จะทำการปฏิรูปการเมืองอย่างเป็นรูปธรรม เมื่อจอมพลโลเอินกรัมม์แห่งจักรวรรดิ เสนอข้อแลกเปลี่ยนเชลยจำนวนสองล้านคน รัฐบาลเสรีพันธมิตรตอบรับด้วยความยินดี อย่างไรก็ตาม จักรวรรดิลักลอบส่งสายลับปะปนเข้ามาด้วย บุคคลนั้นคือคือพลตรีอาเธอร์ ลินช์ อดีตนายทหารของเสรีพันธมิตร ซึ่งตกเป็นเชลยศึกของจักรวรรดิในยุทธการเอลฟาซีลเมื่อปีอวกาศที่ 788

พลตรีลินช์เป็นรุ่นน้องที่คุ้นเคยกับพลเอกดไวต์ กรีนฮิลล์ ซึ่งเป็นบุคลากรระดับสูงในกองทัพผู้เป็นที่นับหน้าถือตา ลินช์สามารถยุยงให้กรีนฮิลล์ตลอดจนนายทหารระดับสูงคนอื่นๆวางแผนก่อรัฐประหาร การรัฐประหารเกิดขึ้นในวันที่ 3 เมษายน ปีอวกาศที่ 797 บนดาวหลักไฮเนสเซิน คณะรัฐประหารซึ่งเรียกตนเองว่า "คณะทหารรักษาชาติ" ระงับใช้รัฐธรรมนูญและแทนที่ด้วยประกาศคณะทหารรักษาชาติ คณะรัฐประหารประกาศยกเลิกการปกครองส่วนภูมิภาค และพยายามรวบอำนาจเข้าสู่ส่วนกลางเพื่อความเป็นเอกภาพ

พลเอกหยางเหวินหลี่ ผู้บัญชาการฐานอีเซอร์โลน ยึดมั่นในระบอบประชาธิปไตยและต่อต้านระบอบเสนาธิปไตย เมื่อเขานำกำลังเข้ายับยั้งกองกำลังรัฐประหารที่ดาวเคราะห์ปริมณฑลได้แล้ว เขาเอาชนะกองเรือที่ 11 ของคณะรัฐประหารในยุทธการโดเรีย หยางสามารถปลดสร้อยคออาร์เตมิส และยกพลเข้าดาวหลักไฮเนสเซิน ล้มล้างคณะรัฐประหารสำเร็จในเดือนตุลาคม ปีอวกาศ 797 อย่างไรก็ตาม สงครามกลางเมืองทำให้กองทัพอ่อนแอลงมาก กองทัพเสรีพันธมิตรต้องสูญเสียกำลังรบไปหนึ่งกองเรือ นอกจากนี้ กองทัพก็ถูกแทรกแซงอย่างหนักโดยภาคการเมือง

### กลายเป็นรัฐบริวารของจักรวรรดิ

*บทความหลัก ปฏิบัติการรักนาร็อก*
ภายหลังกราฟแห่งลันทส์แบร์คลักพาตัวจักรพรรดิแอร์วิน โยเซฟที่ 2 มายังเสรีพันธมิตรสำเร็จ บรรดาขุนนางผู้ลี้ภัยทางการเมืองจึงได้ร่วมกันประกาศจัดตั้งรัฐบาลพลัดถิ่นของจักรวรรดิขึ้นที่ไฮเนสเซินเมื่อ 20 สิงหาคม ปีอวกาศที่ 798 โดยความยินยอมของคณะมนตรีสูงสุดเสรีพันธมิตรดาวเคราะห์ รัฐบาลพลัดถิ่นนี้มีเป้าหมายโค่นล้มระบอบเผด็จการโลเอินกรัมม์และฟื้นฟูอำนาจของราชวงศ์โกลเดินบาม ไรน์ฮาร์ดจึงยกเหตุผลนี้ขึ้นประกาศสงครามต่อเสรีพันธมิตรดาวเคราะห์

ไรน์ฮาร์ดมอบหมายพลเอกอาวุโสร็อยเอินธาลให้นำกองทัพเข้าตีปราการอีเซอร์โลน โดยมีเป้าหมายเพื่อเหนี่ยวรั้งกองเรือหยางไว้ที่ปราการอีเซอร์โลน ขณะเดียวกัน พลเอกหยางก็ส่งคำเตือนถึงจอมพลอแล็กซ็องดร์ บิวค็อก ผู้บัญชาการกองเรืออวกาศ เพื่อส่งผ่านถึงรัฐบาล ความว่าแนวรบอีเซอร์โลนอาจเป็นเพียงศึกลวง จักรวรรดิเล็งจะยกกำลังหลักเจาะผ่านระเบียงเฟซาน แต่บรรดานักการเมืองไม่เชื่อทฤษฎีนี้ มองว่าเฟซานวางตัวเป็นกลางมาตลอด และมีผลประโยชน์กับการลงทุนมหาศาลในเสรีพันธมิตรดาวเคราะห์ ถ้าหากเสรีพันธมิตรถูกผนวกเป็นส่วนหนึ่งจักรวรรดิ การลงทุนและการผูกขาดทางการค้าของเฟซานก็อาจจะได้รับความเสียหาย

กองทัพใหญ่ของไรน์ฮาร์ดก็ยกทัพผ่านระเบียงเฟซาน และนำกำลังรบเข้ายึดแคว้นเฟซานอย่างฉับพลันในเดือนธันวาคม ปีอวกาศที่ 798 ข่าวการยึดครองเฟซานสร้างความสะเทือนและตะลึงไปทั่วทั้งเสรีพันธมิตรดาวเคราะห์ จอมพลบิวค็อกต้องนำกำลังทหารสามกองเรือที่เหลืออยู่ในดาวหลักจำนวนทั้งสิ้น 32,900 ลำออกสกัดกั้นอย่างเร่งด่วนในเดือนมกราคม ปีอวกาศที่ 799 แม้ว่าพวกเขาประสบความพ่ายแพ้ในยุทธการรันเตมาริโอ แต่ก็สามารถถ่วงเวลาไว้ได้บ้าง

ในช่วงวิกฤตนี้เอง จอมพลหยางเหวินหลี่ทำสงครามกองโจร เพื่อบีบให้ไรน์ฮาร์ดออกรบด้วยตนเอง หมายจะสังหารไรน์ฮาร์ดบนสนามรบ เนื่องจากถ้าไรน์ฮาร์ดเสียชีวิต กองทัพจักรวรรดิก็จะอยู่ในภาวะสุญญากาศ แล้วยกทัพกลับสู่ปิตุภูมิเพื่อหาผู้นำคนใหม่ จนอาจเกิดสงครามกลางเมืองในจักรวรรดิ

ในที่สุด กองเรือหยางและกองเรือใหญ่ของไรน์ฮาร์ด ปะทะกันในยุทธการเวอร์มิเลียนในเดือนพฤษภาคม ปีอวกาศที่ 799 ระหว่างที่ศึกนั้นยังดำเนินอยู่บนความได้เปรียบของกองเรือหยาง พลเอกอาวุโสมิทเทอร์ไมเออร์ซึ่งอยู่ในยุทธบริเวณอื่น ตัดสินใจนำกองเรือไปปิดล้อมดาวหลักไฮเนสเซินที่ไร้การป้องกันแทนที่จะเข้าร่วมยุทธการเวอร์มิลเลียนซึ่งอยู่ไกลกว่า มิทเทอร์ไมเออร์นำกำลังรบเข้าปิดล้อมไฮเนสเซินและขู่ให้รัฐบาลเสรีพันธมิตรดาวเคราะห์ยอมจำนนอย่างไม่มีเงื่อนไขภายในสามชั่วโมง พวกเขายอมทำตามและส่งสัญญาณเร็วกว่าแสงแจ้งให้กองเรือหยางหยุดรบในทันที หยางที่ได้รับคำสั่งดังกล่าวก็ปฏิบัติตามแต่โดยดีแม้ว่ากำลังจะสามารถเผด็จศึกเรือธงใหญ่บรึนฮิลด์ ยุทธการเวอร์มิลเลียนจึงสิ้นสุดลง เกิดเป็นสนธิสัญญาบาอลัต

### สนธิสัญญาถูกฉีก

กองทัพเสรีพันธมิตรต้องปลดประจำการกำลังรบทั้งหมดตามที่ตกลงในสนธิสัญญาบาอลัต ทำให้หยางเหวินหลี่ได้เกษียณในชั้นยศจอมพล ทางด้านไรน์ฮาร์ดก็ขึ้นเป็นจักรพรรดิกาแล็กซี อย่างไรก็ตาม รัฐบาลเสรีพันธมิตรพยายามกำจัดหยางที่พวกเขาว่าหมดประโยชน์และเป็นตัวอันตราย หยางจึงต้องปกป้องตนเองโดยวิธีจับข้าหลวงใหญ่จักรวรรดิประจำไฮเนสเซินเป็นตัวประกันเพื่อหลบหนี ซึ่งในระหว่างการหลบหนี ข้าหลวงใหญ่จักรวรรดิฆ่าตัวตาย ไรน์ฮาร์ดไม่โทษจอมพลหยาง เพราะมองว่าหยางแค่ปกป้องตนเอง เขามองว่าต้นเหตุทั้งหมดเกิดจากการกระทำของรัฐบาลเสรีพันธมิตร ไรน์ฮาร์ดจึงประกาศบอกเลิกสนธิสัญญาบาอลัต และบอกว่าการใช้กำลังแก้ปัญหาเป็นหนทางที่เลี่ยงไม่ได้อีกต่อไปแล้ว รัฐบาลเสรีพันธมิตรจึงรีบสั่งให้กำลังรบทั้งหมดกลับเข้าประจำการ และเตรียมยกทัพออกต่อต้านกองเรือจักรวรรดิที่จะรุกรานจากระเบียงเฟซาน

## อ้างอิง

1. ↑ บทนำ - ประวัติศาสตร์ของกาแล็กซีโดยสรุป *ตำนานวีรบุรษแห่งกาแล็กซี* เล่ม 1 เรื่องโดย โยชิกิ ทานากะ. แปลโดย Walker Emp